Vogošća

**Vogošća** je naseljeno mjesto i jedna od devet općina Kantona Sarajevo. Do 1995. godine Vogošća je bila gradska općina Sarajeva.

Vogošća se nalazi u slivu rijeke Bosne, na prostoru između Sarajevskog i Visočkog polja. Ona zahvata slivove rječica Vogošće i Ljubine, desnih pritoka Bosne. Teritorija obuhvata dvije stare seoske općine - Gornju i Donju Vogošću i proteže se od samog ruba Sarajevskog polja do ušća Misoče u rijeku Bosnu u Ilijašu.

Današnje naselje Vogošća naglo se razvilo nakon završetka Drugog svjetskog rata, zahvaljujući prije svega izgradnji vojno-industrijskog kompleksa preduzeća "Pretis".

## Geografija 
Općina Vogošća pokriva 72&nbsp;km2, i udaljena je 6&nbsp;km od centra Sarajeva, 70&nbsp;km od Zenice i 100&nbsp;km od Tuzle kao najvećih potrošačkih centara u zemlji. Posjeduje komunikacijske veze, magistralni put Brod – Sarajevo – Metković, magistralnu željezničku prugu Vinkovci (Hrvatska) – Sarajevo – Ploče (Jadransko more). Područje ima razvijenu infrastrukturu, elektroenergetske medije, ugalj, prirodni gas, prirodne resurse plodne doline rijeke Bosne itd. Optimalna je naseljenost, i zastupljen je visok stepen kvalifikacija svih profila radnika.

**Historija Vogošće** obuhvata razvoj područja današnje Vogošće od najstarijih tragova ljudske prisutnosti u neolitu, preko rimskog i srednjovjekovnog razdoblja, do osmanske, austrougarske i jugoslavenske uprave te snažne industrijalizacije u 20. stoljeću. Savremeni identitet Vogošće posebno su oblikovali razvoj Semizovca, željezničke infrastrukture i velikih industrijskih sistema kao što su Pretis i Tvornica Automobila Sarajevo, zbog čega je do početka rata u Bosni i Hercegovini 1992. godine izrasla u jedno od najvažnijih prigradskih industrijskih područja Sarajeva.

## Historija 
### Prahistorija i antika 
Najstariji tragovi ljudske prisutnosti na području današnje Vogošće sežu u neolit, dok je šira okolina u antičko doba bila naseljena ilirskim stanovništvom, a potom uključena u rimski politički i privredni prostor.

Poseban značaj za razvoj vogošćanskog kraja imala je rudarsko-šumska pruga Semizovac–Ivančići, predata u saobraćaj 26. januara 1885. godine. Njena glavna namjena bila je izvoz manganske rude iz nalazišta kod Čevljanovića i odvoz drvne građe, čime je Semizovac postao važna lokalna saobraćajna i privredna tačka.

### Socijalističko razdoblje i industrijski uspon 
Poslije Drugog svjetskog rata Vogošća ulazi u fazu ubrzane urbanizacije i industrijalizacije. Prekretnicu u njenom razvoju označilo je osnivanje fabrike *PRETIS* 1948. godine u industrijskoj zoni Vogošće, kao i izgradnja stambenih objekata za rastuću radničku populaciju.

Dodatni element industrijskog kompleksa predstavljala je i kompanija *BAGS Energotehnika*, osnovana 1974. godine radi tehnološke podrške preduzećima u industrijskom kompleksu UNIS Vogošća. Tokom 1980-ih godina Vogošća je, prema općinskom historijatu, dostigla najviši stepen razvijenosti zahvaljujući stabilnoj i dinamičnoj industriji.

Nakon preuzimanja vlasti uslijedili su napadi na pojedina naselja i civilno stanovništvo. Sudski utvrđene činjenice navode da su srpske snage nakon uspostavljanja kontrole granatirale sela na području općine, dok je u napadu na Svrake 2. maja 1992. godine, koji je trajao dva dana, ubijen jedan mještanin, više osoba je ranjeno, a desetine kuća su razorene. U maju 1992. napadnuti su i Tihovići, gdje je ubijen veći broj mještana.

Za zločine počinjene na području Vogošće vođeni su i sudski postupci pred Sudom Bosne i Hercegovine. Branko Vlačo je prvostepeno osuđen, a potom pravosnažno i na drugostepenom postupku, zbog uloge upravnika logora *Planjina kuća*, *Nakina garaža* i *Bunker* u Vogošći; drugostepenom presudom iz 2015. godine osuđen je na 13 godina zatvora. Jovan Tintor, predsjednik Kriznog štaba Srpske opštine Vogošća, prvostepeno je 2018. osuđen na 11 godina zatvora za progon bošnjačkog i hrvatskog stanovništva putem zatvaranja, prisilnog preseljenja, ubistava, mučenja i prisilnih nestanaka.

Ratno razdoblje za Vogošću završeno je nakon Dejtonskog mirovnog sporazuma. Prema službenom historijatu Općine Vogošća, 23. februara 1996. godine izvršena je reintegracija općine u sastav Federacije Bosne i Hercegovine, nakon gotovo četiri godine ratne okupacije.

## Stanovništvo 
Po službenom popisu stanovništva iz 1991. godine, općina Vogošća (u to vrijeme jedna od 5 prigradskih općina Grada Sarajeva) imala je 24.647 stanovnika, raspoređenih u 21 naselju.

### Općina Vogošća 
### Nacionalni sastav stanovništva - naseljeno mjesto Vogošća 
## Mjesne zajednice (1991) 
### Gradske mjesne zajednice 
* MZ Vogošća 1
* MZ Vogošća 2

obuhvataju naseljena mjesta: Kremeš, Krivoglavci, Uglješići i Vogošća.

### Urbana naselja i mjesne zajednice 
* MZ Blagovac - obuhvata naseljena mjesta: Blagovac, Budišići, Perca, Tihovići i Vrapče
* MZ Gora - obuhvata naseljena mjesta: Garež, Gora i Kamenica
* MZ Hotonj - obuhvata naseljena mjesta: Hotonj i Ugorsko
* MZ Kobilja Glava - obuhvata naseljena mjesto: Kobilja Glava
* MZ Semizovac - obuhvata naseljena mjesta: Donja Vogošća, Ljubina - Poturovići, Nebočaj i Semizovac
* MZ Svrake - obuhvata naseljena mjesta Svrake, Barica, Podgaj, Miholjići i Ravne.

## Privreda 
1980-ih godina općina Vogošća zabilježila je stabilan i dinamičan razvoj i bila je prepoznatljiva po vrlo visokom nivou razvijenosti u oblasti industrije. Vogošća je bila poznata kao druga općina u bivšoj Jugoslaviji po razvijenosti tj. nivou nacionalnog dohotka po glavi stanovnika. Takvom stanju u najvećoj mjeri doprinio je razvoj vojne, automobilske industrije i industrije valjčanih ležaja koji se odvijao u saradnji sa VW iz Njemačke i SKF–Göteborg iz Švedske. U privrednoj strukturi šire regije rudarstvo i industrija predstavljaju dominirajuće oblasti u privređivanju. Saradnja općine Vogošća sa drugim zemljama u predratnom periodu bila je na visokom nivou. Pored razvijene infrastrukture, lokalnog i međugradskog saobraćaja Vogošća ima razvijenu telekomunikacijsku i PTT mrežu sa vlastitom centralom od 12000 brojeva, te vlastiti RTV Servis sa predajnikom.

## Sport 
Značajniji sportski kolektivi u Vogošći su:
* Rukometni klub "Vogošća" (Prva liga Rukometnog saveza BiH - grupa jug)
* Košarkaški klub Vogošća MIMS (Premijer liga BiH)
* Fudbalski klub Vogošća (liga kantona Sarajevo)
* Stonoteniski klub Vogošća (Premijer liga BiH)
* Ženski odbojkaški klub "VOGOŠĆA" (druga Federalna liga)

## Poznate ličnosti 
* Haris Škoro - nogometaš

## Reference 
## Vanjski linkovi 
* Zvanični sajt općine Vogošća

Kategorija:Općine Bosne i Hercegovine
Kategorija:Općine Federacije Bosne i Hercegovine
Kategorija:Općine u Kantonu Sarajevo
*
Kategorija:Bivše općine Sarajeva